題趙尊道渥洼圖
作者：樓鑰
朝代：宋

paragraphs: 良馬六十有四蹄，騰驤進止紛不齊。
權奇倜儻多不覊，亦有顧影成驕嘶。
或行或涉更相顧，交頸相靡若相語。
畫出老杜沙苑行，將軍弟子早有聲。
中間名種雞群鶴，無復瘦瘡烏暮啄。
當時玉花可媒龍，後日去盡鳥呼風。
開元四十萬匹馬，俯仰興亡空見畫。
龍眠妙手欲希韓，莫遣鐵面關西看。